เร่งให้ความรู้เกษตรกรผู้ปลูกทุเรียนไทย ใช้ประโยชน์จากความตกลงการค้าเสรี สร้างแต้มต่อขยายส่งออกสู่ตลาดโลก
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า ได้ลงพื้นที่เยี่ยมชมวิสาหกิจชุมชนสวนทุเรียนศักดิ์ศรี อำเภอเบตง จังหวัดยะลา เพื่อหารือผู้ประกอบการและเกษตรกรผู้ปลูกทุเรียน ซึ่งผลผลิตทุเรียนภาคใต้จะเริ่มทยอยออกสู่ตลาดในช่วงเดือนกรกฎาคมนี้ พร้อมส่งเสริมให้สามารถใช้ประโยชน์จากความตกลงการค้าเสรี (FTA) ที่ไทยทำกับคู่ค้า 18 ประเทศ ที่ได้ยกเลิกการเก็บภาษีนำเข้าทุเรียนจากไทยแล้ว ถือเป็นข้อได้เปรียบและโอกาสสำคัญทางการค้าของผู้ประกอบการไทย ในการขยายส่งออกสินค้าทุเรียนไปสู่ตลาดโลกสำหรับวิสาหกิจชุมชนสวนศักดิ์ศรี เป็นสวนเกษตรอินทรีย์ ผลิตทุเรียนปลอดสารพิษและได้รับมาตรฐานรับรอง GAP ซึ่งช่วยยกระดับคุณภาพและราคาของทุเรียนให้เพิ่มสูงขึ้น โดยปลูกทุเรียนบนพื้นที่ 25 ไร่ มากกว่า 17 ปี รวมกว่า 400 ต้น อาทิ พันธุ์มูซังคิง ซึ่งทุเรียนของเบตง มีเอกลักษณ์แตกต่างจากพื้นที่อื่นคือ มีสีเหลืองแห้ง กลิ่นหอมและรสหวานจัด ทำให้ปัจจุบันสินค้าไม่เพียงพอต่อความต้องการของตลาด ทั้งนี้ ผู้ประกอบการได้เตรียมขยายการผลิต เพื่อให้รองรับกับการส่งออกในอนาคตต่อไป